पाएं अपने शहर की ताज़ा ख़बरें और फ्री ई-पेपरडाउनलोड करें
सीकर. शेखावाटी के सबसे बड़े एसके अस्पताल के ब्लड बैंक को खून की दरकार है। ब्लड बैंक की क्षमता 600 यूनिट है, उपलब्ध है सिर्फ 107 यूनिट। केवल उन्हीं मरीजों को खून उपलब्ध करवा रहा है, जो एसके अस्पताल में भर्ती हैं। बाहरी मरीजों को खून देने पर पाबंदी लगा दी है। अस्पताल में तीन जिलों के मरीज रैफर होते हैं। बड़ी तादाद प्रसूताओं और सड़क हादसों के गंभीर घायलों की है।
हर महीने अस्पताल में 300 यूनिट खून मरीजों को चढ़ाने की जरूरत पड़ती है। बाहर के अस्पताल से लेने वालों की संख्या अलग है। दो महीने पहले ब्लड बैंक में खून की कमी आनी शुरू हुई और अब खत्म होने के कगार है। ब्लड बैंक प्रबंधन के अनुसार, इसका कारण दो महीने से रक्तदान शिविरों से खून नहीं आना है।
ब्लड देने के लिए कैंप लगाने वाले निजी ब्लड बैंकों को तवज्जो दे रहे हैं। अस्पताल से 50 फीसदी ब्लड चैरिटी में चला जाता है जो लोग ब्लड डोनेट करते हैं, वे भी डोनेशन लेटर दिखाकर ब्लड खुद जरूरत पड़ने पर ले लेते हैं या किसी नजदीकी को दिलाते हैं।
ब्लड बैंक में ब्लड काफी कम है। इसलिए संगठनों से ब्लड डोनेट कैंप के लिए संपर्क कर रहे हैं। ताकि लोगों को ब्लड कमी की समस्या से न जूझना पड़े।
डॉ बीएल राड़, पीएमओ
नरेंद्र स्वामी : 21 वर्ष की उम्र से कर रहे हैं रक्तदान
पिपराली के 53 वर्षीय नरेंद्र स्वामी अब तक 69 बार ब्लड डोनेट कर चुके हैं। कहते हैं, जब 21 साल का था, उस वक्त परिवार में ही किसी को खून की जरूरत पड़ी। तभी से ब्लड का महत्व समझा। ब्लड ग्रुप ए नेगेटिव है जो कम ही लोगों का होता है। गांव में भी दो बार ब्लड डोनेट कैंप लगवाए हैं।
राजू सेवदा : प्लेटलेट देकर बचाई जान
जाजोद निवासी मोहीउद्दीन खान की जब दो साल पहले तबीयत बिगड़ी तो राजू सेवदा स्वेच्छा से उसकी मदद के लिए आगे आया। उनकी प्लेटलेट 10 हजार से नीचे आ गई थी। सेवदा को पता चला तो वह प्लेटलेट देने को तैयार हो गया और मोहीउद्दीन की जान बच गई।
15 से ज्यादा कैंप लगाने में की मदद
राजस्थान कायमखानी महापंचायत के प्रदेशाध्यक्ष आमीर खान किरडोली अब तक अपनी व अन्य संस्थाओं के साथ मिलकर 15 से ज्यादा ब्लड डोनेट कैंप लगा चुके हैं। 10-15 लोगों को हर महीने ब्लड डोनेट के लिए भी प्रेरित करते हैं।
खून नहीं मिलता तो चली जाती जान
सरदारशहर ब्याही कासली की रहने वाली सलमा का जीवन डोनेट किए ब्लड से ही बचा। पांच महीने पहले डिलीवरी के समय ब्लीडिंग हुई तो वह शॉक में चली गई। शरीर में खून न के बराबर था। छह यूनिट ब्लड चढ़ाया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn